Broj: 711-I-2130-P-361/22-02-24

Zagreb, 26. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Hrvoja Simonija,** **direktora Općeg, pravnog i kadrovskog sektora u trgovačkom društvu Čistoća, usluge održavanja čistoće d.o.o. Zadar,** za davanjem očitovanja Povjerenstva**,** na 183. sjednici održanoj dana 26. kolovoza 2022.g. daje sljedeće

**OČITOVANJE**

**Nije protivno odredbama ZSSI-a da obveznik, u smislu navedenog Zakona, za vrijeme obnašanja dužnosti gradonačelnika bude predsjednik skupštine trgovačkog društva u većinskom vlasništvu jedinice lokalne samouprave, ali bez prava na naknadu.**

Obrazloženje

Zahtjev za davanjem očitovanja Povjerenstva podnio je Hrvoje Simoni, direktor Općeg, pravnog i kadrovskog sektora u trgovačkom društvu Čistoća, usluge održavanja čistoće d.o.o. Zadar. U Povjerenstvu zahtjev je zaprimljen 22. kolovoza 2022. pod poslovnim brojem 711-U-7449-P-361/22-01-1, povodom kojeg se vodi predmet broj P-361/22.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj postavlja upit smije li gradonačelnik primati novčanu naknadu kao predsjednik skupštine trgovačkog društva koje je u većinskom vlasništvu jedinice lokalne samouprave.

Uvidom u sudski registar Trgovačkog suda u Zadru utvrđeno je da je pod brojem MBS: 060035108 upisano trgovačko društvo ČISTOĆA, usluge održavanja čistoće d.o.o. te da su osnivači, odnosno članovi društva Grad Zadar, Općina Bibinje, Općina Kali, Grad Nin, Općina Novigrad, Općina Poličnik, Općina Posedarje, Općina Preko, Općina Ražanac, Općina Sali, Općina Starigrad, Općina Sukošan, Općina Škabrnja, Općina Vir, Općina Zemunik Donji, Općina Galovac, Općina Vrsi, Općina Privlaka i Općina Kukljica.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, niti mogu obavljati poslove upravljanja u poslovnim subjektima.

Člankom 44. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 125/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) propisano je da izvršne poslove u općini obavlja općinski načelnik, u gradu gradonačelnik, a u županiji župan.

Člankom 440. Zakona o trgovačkim društvima („Narodne novine“ broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22) propisano je da članovi društva u skupštini donose odluke na koje su ovlašteni zakonom ili društvenim ugovorom, osim ako se svi članovi u pojedinom slučaju u pisanom obliku ne dogovore o odluci koju treba donijeti ili izjave da su suglasni s tim da se o njoj glasuje pisanim putem.

Sukladno citiranim zakonskim odredbama, skupština trgovačkog društva je tijelo u kojem vlasnici poslovnih udjela ili dionica ostvaruju svoja prava koja proizlaze iz vlasništva. Grad kao pravna osoba osniva trgovačka društva te putem svojih predstavnika na skupštini društva donosi odluke kojima utječe na ostvarivanje svojih vlasničkih prava i štiti svoje imovinsko-pravne interese koji proizlaze iz vlasničkog udjela u temeljnom kapitalu društva.

Kako funkcija člana ili predsjednika skupštine trgovačkog društva ne predstavlja zabranjeno obavljanje poslova upravljanja poslovnim subjektom iz članka 18. stavak 1. ZSSI-a , gradonačelnik može za vrijeme obnašanja dužnosti biti i predsjednik skupštine trgovačkog društva u većinskom vlasništvu jedinice lokane samouprave.

Međutim, Povjerenstvo ističe kako obveznik nema pravo na primanje naknade u navedenoj ulozi, budući da je upravo zbog činjenice obnašanja dužnosti gradonačelnika isti ovlašten predstavljati Grad Zadar u skupštini društva, odnosno da je u skupštinu društva ČISTOĆA, usluge održavanja čistoće d.o.o. imenovan po položaju. Stoga bi primanje naknade za obnašanje funkcije člana skupštine predstavljalo dodatnu naknadu za obnašanje dužnosti i bilo bi protivno odredbi članka 7.d) ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelju zahtjeva, putem e-maila
2. Objava na internetskoj stranici Povjerenstva
3. Pismohrana